**VILOmeniny** je súťažno-zábavná reality show, ktorú vysielala TV Markíza s prestávkou v rokoch 2000 – 2008. Reláciu moderoval Vilo Rozboril, ktorý bol s programom významne spätý, a takisto niesla podľa neho aj prispôsobený názov VILOmeniny. V česku sa relácia vysielala na TV Nova.

V apríli 2017 sa relácia vrátila na obrazovky Markízy pod názvom Vylomeniny. Novú generáciu programu moderoval redaktor Ján Tribula. Súťažilo sa o výhru 3000 eur.

Opis
----

Pri svojom štarte boli koncipované ako rodinná súťaž, ktorá zobrazovala zápolenie dvoch rodín alebo susedov v ich autentickom socio-kultúrnom a demografickom prostredí. V druhom roku vysielania sa VILOmeniny začali dopĺňať špeciálnymi vydaniami, ktoré tvorcovia realizovali mimo prostredia domácností. Z tohto obdobia ešte stále rezonujú vydania, v ktorých sa súťažilo v idúcom vlaku, v rómskych rodinách z Letanoviec, v kasárňach, vo vysokoškolských internátoch a podobne.

Od septembra 2004 VILOmeniny definitívne opustili prostredie rodín a stavili na extrémy – sociálne (vydanie Mojsejovci proti bezdomovcom), veľkostné (trpaslíci proti vysokým ľuďom nad 2m), etické (prostitútky proti veriacim ženám z dediny), a na opozitá: modelky a moletky, pohrebáci a novorodenecké oddelenie a podobne. Každé vydanie verne zachytáva a mapuje prostredie a správanie jednotlivých skupín a okrem zábavy poskytuje divákovi obraz o živote, myslení, zvyklostiach i schopnosti súťažiacich spolupracovať.

Duely súťažiacich si merali sily v bizarných súťažiach. Medzi tradičné súťažné úlohy patrilo finále – strhávanie obrusu spod hromady tanierov. Pre víťazov čakala výhra 50 000 korún. So stúpajúcou popularitou sa výhra zvýšila na 60 000 korún.

Formát
------

Formát pochádza od slovenskej spoločnosti J.A.M. Film 1999. VILOmeniny boli štyrikrát preformátované. Naposledy niesli označenie „3".

Počas leta 2006 formát adaptovala aj česká TV Prima. S moderátorom Liborom Boučkom odvysielala pokusne osem vydaní Vylomenín, relácia sa však na susednom trhu neujala.

Sledovanosť
-----------

Relácia sa tešila obrovskému úspechu a priazni divákov, no postupom času sa rapídne znížila sledovanosť.
Najvyššiu sledovanosť zaznamenali VILOmeniny 2. januára 2005, keď si súboj colníci verzus špeciálna zásahová jednotka pozrelo 1 375 000 divákov.

Úspechy
-------

V roku 2005 bola relácia nominovaná na 51. ročníku najprestížnejšieho európskeho festivalu televíznych zábavných programov Zlatá ruža (Rose d'Or), a to v kategórii reality show. TV Markíza vybrala do súťaže časť, v ktorej súťažili Mojsejovci proti bezdomovcom. Od zavedenia peopelmetrového výskumu malo práve toto vydanie najvyššiu sledovanosť s trhovým podielom vyše 52%. Reláciu pozeralo 1 milión 330-tisíc divákov.

V roku 2009, po tom ako bola relácia zrušená, získala cenu OTO za rok 2008 v novej kategórii s názvom Program branding za propagáciu relácie a upútavky na ňu.

Referencie
----------

1. ↑   *Markíza už promuje Vylomeniny, pozrite si ukážku!* [online]. mediaboom.sk, 2017-04-07, [cit. 2024-02-28]. Dostupné online.
2. 1 2 3   *VILOmeniny nominovali na Zlatú ružu* [online]. kultura.sme.sk, 2005-03-02, [cit. 2024-02-28]. Dostupné online.
3. 1 2   *Markíza zrušila Vilomeniny* [online]. medialne.trend.sk, 2008-06-18, [cit. 2024-02-28]. Dostupné online.
4. ↑   *Mojsejovci to vyhrali: Najsledovanejšie relácie v histórii Markízy* [online]. strategie.hnonline.sk, 2014-09-02, [cit. 2024-02-28]. Dostupné online.
5. ↑   *Sto rokov za opicami* [online]. sme.sk, 2004-11-11, [cit. 2024-02-28]. Dostupné online.
6. ↑   *OTO 2008: Absolútny víťaz Kuly utiekol, Mórová to natrela herečkám* [online]. medialne.trend.sk, 2009-03-11, [cit. 2024-02-28]. Dostupné online.

Externé odkazy
--------------

* Oficiálny web
* *VILOmeniny* v Česko-Slovenskej filmovej databáze